Downloaded from YTS.MX
Official YIFY movies site: YTS.MX
Australska divljina…
Drevni svijet pustinje i prašine.
Skrivena među najvišim planinskim vrhovima leži tajna dolina.
Ovdje, u ovoj čarobnoj oazi,
mnoge se životinje okupljaju da pobjegnu iz suhe pustinje.
Svakom stvorenju koje ovu dolinu naziva domom
ovo je raj.
Ali postoji jedna životinja čiji broj dominira krajolikom.
Istočni sivi klokan.
DOLINA KLOKANA
U dolini ima više od 2000 klokana
i ovo je priča o jednom od njih.
Upoznajte Malu.
Zaputit će se u najveći izazov u svom životu.
Dosad ju je njezina majka Lowanna grijala i štitila.
Sad, po prvi put,
Mala se priprema napustiti sigurnost tobolca.
Dobro došla na svijet, Mala.
Odsad će se Mala suočavati s mnogim preprekama.
Ima samo 12 mjeseci da nauči sve kako bi preživjela sama.
A šanse za to nisu baš velike.
Samo jedan od pet mladunčadi klokana doživi svoj prvi rođendan.
Jer u ovom raju vrebaju opasnosti.
Crna šuma.
Ona okružuje dolinu.
Opustošena je požarima i samo su najveća stabla ostala.
Ovdje su spaljeni ostaci staništa nekoć punog života.
Klokani ne dolaze ovamo.
Jer je ovo dom njihovom najvećem neprijatelju.
Čoporu dinga.
Migaloo je godinama vođa čopora.
Najbolji je lovac u obitelji.
Njegov je sin mladi crni dingo zvan Miro,
koji je rođen u isto vrijeme kad i Mala prošle zime.
Miro uči loviti.
Sad je vrijeme da se dokaže.
Lowanna se već mnogo puta našla u ovoj situaciji.
Kao iskusna majka,
neće pobjeći s Malom osim ako ne krenu loviti njih.
Panika može biti smrtonosna.
Miro je još neiskusan u ovome.
Uči da su odrasli klokani brži i okretniji od dinga.
Trebao bi tražiti nešto sporije i ranjivije.
Poput mladunca.
Ili majku koja nosi mladunca u tobolcu.
Ovo mu je prilika.
Majka nosi mladunca mnogo većeg od Male,
ali mora dati sve od sebe.
Pri ovoj brzini, teško može zadržati mladunca u tobolcu.
Miro nije dovoljno usredotočen.
Neiskusan je i lako se smete.
I to se vidi.
Miro se mora naučiti brinuti za sebe.
Vrijeme mu istječe.
Miro će jednog dana napustiti čopor i osnovati svoju obitelj.
Kad dođe to vrijeme, morat će biti bolji lovac.
Mladunče koje je pobjeglo ima sreće da je živo.
To je važna lekcija za Malu.
Lowannin tobolac više nije sigurno utočište.
U dolini je ljeto.
Dani su dugi.
Trava je visoka i zlatna.
Mali pauci lebde na nitima tanke paučine
i prekrivaju krajolik svilenim velom.
Mala je prije mjesec dana napravila prve, oprezne korake izvan tobolca.
Sad ima prekrasno svjetlosivo krzno,
isto kao i njezina majka.
Mala je na svijet došla u krdu klokana.
Ona je najmlađe mladunče
i još uči tko je tko.
Svaki od njezinih rođaka
ima svoju jedinstvenu osobnost.
Klokani međusobno komuniciraju
jezikom kvocanja i groktanja.
Bamir, najveći mužjak u dolini,
i Malin otac,
kralj je krda.
Rascjep na lijevom uhu ožiljak je iz borbe za prijestolje.
Kao kralj, Bamir je jedini mužjak koji smije otvoreno koketirati s damama.
Kad prolazi,
drugi se mužjaci moraju sagnuti i kašljati u znak poštovanja.
I rado ih podsjeća tko je glavni.
Na rubu krda nalazi se živahan smeđi mladunac zvan Buru.
Okoćen je u otprilike isto vrijeme kad i Mala, i pravi je pustolov.
Dok se Mala nije žurila napustiti tobolac,
on je istraživao svijet oko sebe.
I već je savladao vještinu skakanja.
Problem je što Buru ima samo jednu brzinu.
Streloviti trk u punoj brzini.
Mala bi stalno bila u tobolcu da može,
ali tako neće ništa naučiti.
Klokan koji ne zna skakati
klokan je koji ne može pobjeći od opasnosti.
Krdo dijeli dolinu s brojnim susjedima.
Neki su prijatelji, a neki neprijatelji.
Kome Mala može vjerovati?
Ispod površine doline živi netko koga se klokani trude ne ometati.
Ovo je vombat Warren.
Kvartovski čangrizavac.
Nakon jutarnjeg češkanja,
vrijeme je da se Warren baci na posao.
Kao i svi vombati, Warren živi sam.
I jako štiti svoj komadić zemlje.
Warren ne trpi uljeze.
Stoga će ga danas nešto jako živcirati.
Netko je upao na njegov teritorij
i jede Warrenovu travu.
Ponaša se kao da je on gazda.
Nečuveno!
Warren mora pokazati tom uzurpatoru tko je glavni.
Morate suosjećati s Warrenom.
Nemaju svi obitelj koja se brine za njih.
Koja ih štiti.
Na podnevnom suncu temperature rastu.
Klokani si ližu ruke da se ohlade.
A onda je vrijeme za opuštanje.
Ali klokani drijemaju samo po nekoliko minuta
i jednim uhom uvijek osluškuju opasnost.
Mala uči značenje različitih zvukova.
Dolina puna pjesme
znak je da je sve u redu.
Ali krik je upozorenje.
Klinastorepi orao.
Ovaj je ulovio zeca.
Imaju raspon krila preko dva metra i lako mogu napasti odraslog klokana.
Buru nije ni primijetio.
A orao je u lovu.
Dok lebdi po termikama visoko na nebu,
traži metu.
Neiskusno mladunče može biti lak plijen.
Srećom, malo toga može proći neopaženo pored susjedskog nadzora.
Kako bi zaštitili svoj teritorij, svrake i gavrani
maltretirat će orla sve do granica doline.
Mala je vidjela koliko je važno biti svjestan svijeta oko sebe.
Sljedeći put Buru možda neće dobiti drugu priliku.
Tijekom dugih ljetnih dana,
zrak je pun rojeva kukaca koji grizu.
Milijuna kukaca.
To je dovoljno da izludi klokana.
Mala ne zna uteći tim malim mušicama.
Ali jedno malo stvorenje može pomoći klokanima.
Upoznajte pastiricu Willieja.
Willie ne može odoljeti ukusnom krilatom kukcu.
Samo ih je teško uhvatiti,
ali Willie ima adut u krilu.
Kako se klokani kreću,
kukci se uskomešaju.
Willie skače od klokana do klokana i napada u savršenom trenutku.
Što se tiče dezinsekcije,
Mala je pronašla novog najboljeg prijatelja.
Jesen se bliži.
Dani postaju sve kraći.
Kako noć pada,
pojavi se spektakularan novi svijet.
Na mjesečini dolina postane tapiserija neobičnih, novih prizora i zvukova.
Mala počinje shvaćati pravila svog svijeta.
I njegove opasnosti.
Ali još mnogo toga treba otkriti.
Dovoljno da se čak i nervozni mladunac osjeća malo pustolovno.
Pred Malom se pojavio novi prizor.
Svijetleće gljive procvale su u čarobne klobuke.
Ova je šuma zasjala životom.
Skriveni u najdubljim špiljama,
svijetleći crvi svjetlucaju u mraku.
More tisuće treperavih iskrica.
Svaka stvara svoju svjetlost.
A duboko u šumi može se vidjeti nešto još neobičnije.
Trik mjesečine preobražava krajolik.
I mnoga njegova stvorenja.
Ljuske, krzno i perje upijaju ultraljubičastu svjetlost
i stvaraju živopisne, nove nijanse.
Ružičasta mrlja na prsima kunaša.
Ili kakadu s neonskom krijestom.
Ovaj rijedak fenomen
pojavljuje se u izobilju samo u šumi oko Maline doline.
S novom zorom, Mala je potpuno novo mladunče.
Napokon je stala na noge
i našla samopouzdanje da uživa u svijetu izvan majčinog tobolca.
Ali ovo je samo prvi korak.
Za šest kratkih mjeseci, bit će samostalna.
Još toliko toga treba naučiti.
S dolaskom jeseni,
naporni vrući ljetni dani napokon su završili.
Buru ne može prestati zuriti u ovaj novi fenomen zvan magla.
U zraku se osjeća promjena.
Prohladno vrijeme najavljuje početak boksačke sezone.
A Buru se želi pridružiti.
Treba savladati nekoliko poteza.
Kravatu.
Hrvanje.
I hvatanje vrlo oštrim kandžama.
Ali najmoćnije oružje klokana istovremeno je i najteže savladati.
Njihovi snažni udarci mogu slomiti kosti.
Buru otkriva da je za udarce potrebna snaga i ravnoteža.
U toj dobi, Buru samo vježba svoje vještine.
Ali jednog će dana morati napustiti krdo
i boriti se da postane dominantan mužjak.
Kralj Bamir jednom je prošao isto putovanje.
Nakon godina boksanja do vrha.
Sad će se boriti samo ako je netko dovoljno hrabar da izazove kralja.
A ima jedan mladi klokan u usponu
koji smatra da bi on trebao nositi krunu.
Svakako se tako ponaša s damama.
Zove se Doan.
Bamirov ukočeni hod među klokanima znači „povuci se”.
Ako se Doan ne pokori,
Bamir će se morati boriti s njim.
A Buru sve promatra iz prvog reda.
Bamir ga pokušava primiti u kravatu, ali ne može srušiti Doana na tlo.
Pokušava opet.
Preračunao se,
ali još nije gotovo.
Doanova neugodna pogreška praktički je okončala borbu.
Bamir slavi svoju pobjedu.
Kruna ostaje njegova. Zasad.
Prošla su tri mjeseca otkad je Mala zakoračila u svijet.
Sad je prerasla tobolac.
Mala uči sve najbolje putove i prečace
koji tisućama godina presijecaju ovu dolinu.
Kad stignu do vrha brda,
Lowanna uči Malu da zastane, pogleda i sluša.
Klokan koji pažljivo osluškuje
čuje šapat opasnosti kroz stabla.
Osjeti miris u vjetru.
Čuje zvuk duboko u šumi.
Dolaze.
Mala se našla u metežu lova.
Odvojila se od Lowanne.
Izgubila se.
Nakon što prije nije imao sreće, Miro sad mora uspjeti.
Uz toliko klokana u bijegu, teško mu je izabrati metu.
Jedan je klokan odlučio ne bježati.
Kralj krda, Bamir, ne uzmiče.
Klokan njegove veličine može zadati smrtonosan udarac.
Pješčani dingo mnogo riskira.
Treba ostatak svog čopora,
ali pojačanje je negdje drugdje.
Čini se da je Miro opet donio lošu odluku.
Lovi odraslu ženku.
Nije mogao izabrati težu metu.
Miro je opet nadmudren.
I Mala je napravila skupu pogrešku.
Druge ženke imaju svoje mladunce za koje se brinu.
Malina je jedina šansa za preživljavanje da slijedi zvuk i miris natrag do Lowanne.
Jedino što mladunčetu zaista treba njegova je majka.
A čopor dinga još je u lovu.
Bamir nije uzmaknuo.
Ali pješčani dingo pozvao je ostatak čopora.
Zajedno su okružili Bamira.
Dinzi rijetko kad napadnu najvećeg klokana.
Ali čak se ni moćni Bamir ne može vječno boriti.
Krdo je ostalo bez kralja.
Mala još nije pronašla majku.
Traži je.
I traži.
I onda, napokon,
poznati miris.
Ovaj je put to stvarno ona.
Hladan zrak, zarobljen okolnim planinama,
skuplja se u dolini.
Zemlja se počinje smrzavati.
Kako zima stiže,
Bamirova je smrt ostavila dolinu bez kralja.
Krdo nema stabilnost.
Malin je svijet okrenut naglavce,
na više načina.
U Lowanninom tobolcu raste nova beba.
Mala postaje starija sestra.
Ali Lowanna više nema dovoljno mlijeka za dijeljenje.
Loš je trenutak za Malu.
Zimski mraz prožima lišće, pa čak i stanice trave.
Razdire ih iznutra.
U ekstremnoj hladnoći, hranu je teško naći.
A trava koju je Mala prisiljena jesti ubrzo će imati malu hranjivu vrijednost.
Mnogi mladunci neće preživjeti zimu.
Dinzima su to lake mete.
Krdo treba nahraniti još mnogo usta.
Novu generaciju ratnika.
Ovi će mladunci biti spremni za lov na proljeće,
kad će većina novih mladunaca izviriti iz tobolaca.
Ali netko nedostaje.
Miro više nije dobrodošao u čoporu.
Prvi je put prepušten sebi.
S dolaskom novih mladunaca,
Miro je otjeran.
Bez podrške obitelji, njegova je budućnost neizvjesna.
A kraj zime još je daleko.
Svake godine, duboki snijeg prekrije planine oko Maline doline.
Dolina je obično zaštićena od najgorih vremenskih neprilika,
ali klima postaje sve nepredvidljivija.
Krdo se našlo usred mećave.
Čak se i moćni Doan mora skloniti.
Mala mora biti ustrajna kako bi preživjela do proljeća.
Krdo će biti na rubu preživljavanja do kraja zime.
Proljeće je stiglo.
Mala je preživjela svoju prvu zimu.
Sad je već osam mjeseci izvan tobolca
i postaje sve neovisnija.
Sva je Lowannina pažnja usmjerena na njezinu mlađu sestru Duru.
Buru sve više izgleda kao zreli mladi mužjak.
Dojadilo mu je boksati mamu,
pa se nateže s drugim mladim mužjacima.
Krdo ima hrane koliko im srce želi.
To je bogat švedski stol
za koji je potrebno vrlo malo truda.
No Mala otkriva da toplije vrijeme sa sobom donosi i svrbež.
Sad mora odbaciti debelo krzno koje joj je trebalo da preživi zimu.
Nitko u krdu nije imun na ovu proljetnu preobrazbu.
Pastirica Willie, vječni oportunist,
iskorištava trenutak da sakupi materijal za svoje gnijezdo.
Izrađeno je od isprepletene trave i paučine
te će uz malo mekog krzna biti još udobnije.
Već je zapelo za oko ženki.
Uskoro će Willie možda imati vlastitu obitelj.
I Doan razmišlja o udvaranju.
Dugo je čekao ovaj trenutak.
Ali sad kad nema Bamira i prijestolje je slobodno,
broj drugih udvarača je velik.
Jedna od mladih ženki dosegla je zrelost.
Doan je prvi mužjak koji joj se udvara.
No ženka još nije spremna obvezati se.
Šeće se dolinom kako bi se reklamirala.
Za slučaj da se nađe neki veći, privlačniji mužjak.
Doan će biti stavljen na kušnju.
I mnogi drugi mužjaci misle da imaju šanse pa se pridružuju potjeri.
Ovo se zove vlakić parenja.
Ženka će odabrati mužjaka koji može kontrolirati vlakić.
Uspije li Doan ostati u vodstvu,
ovo bi mogla biti prilika da se nametne kao kralj krda.
Sad kad je najviša pozicija otvorena, svi mužjaci u dolini su ovdje.
Ženka spretno skreće i izmiče se,
pa se vodstvo među mužjacima stalno mijenja.
Situacija se zahuktava.
Ženka se sklonila među stijene.
Doan je iscrpljen,
ali previše je toga na kocki.
Počinje napadati konkurenciju jednog po jednog.
Mlađi mužjaci pretvaraju ovo u tučnjavu.
A ženka je odlučna u tome da se nitko od ovih laktaša neće pariti s njom.
Zato je mudro pobjegla.
Ali Doan nije ostao praznih ruku.
Danas se iskazao
i osvojio krunu.
Jednog će dana biti Malin red da se uključi u ove rituale.
Buru će početi i ranije.
Svijet odraslih zove.
Buru će ubrzo napustiti dolinu.
Tako je to kod mladih mužjaka.
Cijela dolina uživjela se u duh proljeća.
To je vrijeme ljubavi i novog života.
No Warren je još na oprezu.
Više nije bilo uljeza na njegovom komadiću zemlje.
Ali opreza nikad dosta.
O, ne.
Stižu nevolje.
Bez brige,
Warren je i više nego spreman.
Vježbao je.
Zna što treba.
Samo malo.
Ovaj kradljivac trave djeluje drukčije. Je li moguće?
O, slatka božice proplanka!
To je ženka vombata.
Život je pun iznenađenja.
Kvartovski čangrizavac našao je pravu ljubav.
Sad je Mala sama,
bez majčine zaštite.
Prvi put u njezinom mladom životu doista je prepuštena sama sebi.
Miro je već tri mjeseca sam, izvan čopora.
Ni on nema podršku.
Ne može si priuštiti da stalno griješi.
Za Miru i Malu, sve u posljednjih 12 mjeseci svodi se na ovaj trenutak.
Mala i Miro sada su jedan na jedan.
Miro je potpuno usredotočen.
Mala je dovedena do krajnjih granica.
Nema viših uloga od dvoboja između lovca i lovine.
Miru je pokretao iskonski poriv, glad.
Ali Malu je pokretalo nešto mnogo dublje.
Volja za životom.
Danas se Miru nije posrećilo.
No uz ustrajnost i odlučnost,
s vremenom će postati velik lovac.
Baš kao i njegov otac.
Mala je uspjela unatoč svemu i dosegla važnu točku u svom životu.
Prvih godinu dana izvan tobolca.
Stigla je ovosezonska generacija mladunaca
i rade svoje prve nespretne skokove,
baš kao i Mala nekoć.
Čini se kao jako davno.
Jednog će dana Mala učiti svoje mladunce lekcije koje je naučila.
Rituale i načine klokana
koji su ostali nepromijenjeni tisućama godina.
U ovoj tajnoj dolini velikih čuda i magije.
Prijevod titlova: Nina Pisk